Genre: Opinion/Argumentation

Naj plesalka 2013 Ana Pandur Predin. Rezultat me je šokiral <p/> " Draga Parada, Barbra, plesalke in plesalci in seveda vsi, ki ste glasovali! Zahvaliti se moram za nominacijo, saj sem bila presenečena, ko sem se znašla na seznamu glasovanja. Rezultat me je prav šokiral, nisem ga pričakovala. Res sem hvaležna, da se ves trud in toliko vložene energije in ljubezni povrne tudi s tovrstnim priznanjem. Ne dvomim, da smo si vsi, ki smo bili predlagani za nazive, po svoje zaslužili tudi to, da bi jih osvojili, saj prav vsi delamo po najboljših močeh in z vso zagnanostjo. Nagrado bi si zaslužila tudi Parada plesa, saj kot edini tovrstni portal združuje plese in plesalce vseh zvrsti in oblik. Vse moje moči pa so usmerjene naprej, saj pravkar pripravljamo novo predstavo. Cabello 22,11 bo premierno predstavljena 4. marca v Štihovi dvorani ljubljanskega Cankarjevega doma. V predstavi pleševa Rosana Hribar in jaz, za glasbo bosta poskrbela Vito Marenče in Robert Jukič, za dramaturgijo Andreja Kopač, z nami pa sodeluje tudi režiser Matjaž Latin. Navdušena sem, da imam okrog sebe tako fantastično ekipo, da delam pod okriljem Cankarjevega doma in da vas lahko prav kmalu povabim, da si pridete predstavo ogledat! 4. , 6. in 7. marca. Se vidimo! " (plesalka leta 2013 Ana Pandur Predin se zahvaljuje vsem, ki so glasovali zanjo, ter vabi na ogled nove predstave Cabello 22,11, v kateri bo zaplesala skupaj z Rosano Hribar)